ōlim Vēientēs contrā Rōmānōs fortiter pugnābant. Rōmānī nōn laetī erant quod Vēientēs timēbant. sed Fabiī erant gēns clārissima. omnēs Fabiī – patrēs et fīliī – nōn timēbant. ‘nōn difficile est,’ inquiunt, ‘nōbis contrā Vēientēs pugnāre. in multīs bellīs saepe gladiīs pugnāvimus! saepe hastīs pugnāvimus! saepe in ingentibus bellīs vīcimus. bonum est Rōmā exīre! facile est vincere. sōlī pugnābimus!’

tum Rōmānī laetī erant; Fabiōs laudāvērunt. Fabiī ad bellum īvērunt; sed per iānuam dextram īvērunt. nōn fēlīx erat per iānuam dextram īre.

Fabiī fortiter pugnābant. prīmum fēlīcēs erant: multōs cēpērunt et interfēcērunt. sed tum neglegentēs erant: erant magnae īnsidiae; Fabiī Vēientēs nōn cōnspexērunt. subitō Vēientēs hastās et sagittās iēcērunt. Fabiōs interfēcērunt.

uxōrēs et fīliae nōn laetae erant: ‘deī īrātī erant,’ inquiunt. ‘Fabiōs pūnīvērunt: nōn fēlīx erat per iānuam dextram īre.’